במהלך הלילה והיום למחרת החלו לעלות לרמת הגולן חטיבות המילואים הראשונות, ואלו המשיכו במאמצי הבלימה. החל מ-8 באוקטובר החלו כוחות צה"ל במתקפת נגד ועד 10 באוקטובר הצליחו להדוף את הכוחות הסורים אל מעבר לקו הסגול. ב-11 באוקטובר יצא צה"ל למתקפה בשטח סוריה, הצליח לכבוש מובלעת בשטח של כ-400 קמ"ר ולהתקרב למרחק של כ-40 ק"מ מדמשק. ב-12 באוקטובר הצטרפו ללחימה חיל המשלוח העיראקי והירדני אשר היוו חיזוק משמעותי לצבא הסורי התשוש, ואלה נכנסו ללחימה מול כוחות צה"ל במובלעת. בעקבות הצטרפות חילות המשלוח הערביים לקרבות נאלץ צה"ל לעצור את כוחותיו ומשלב זה ועד להפסקת האש ב-24 באוקטובר הגן על השטח שתפס בסדרת קרבות עם הכוחות הסורים, העיראקים והירדנים. בליל 21–22 באוקטובר נערך מבצע קינוח, במסגרתו כבשו כוחות צנחנים וגולני את החרמון מידי הסורים.